
Uznesenie Mestský súd Bratislava II v Bratislave vo veci starostlivosti súdu o maloleté dieťa: A. B., nar. XX.XX.XXXX, zast. kolíznym opatrovníkom Úradom práce, sociálnych vecí a rodiny Bratislava, Vazovova 7/A, Bratislava, dieťa rodičov – matky: B. C. D., nar. XX.XX.XXXX, trvale bytom E. XX, XXX XX, F., korešpondenčná adresa: B. XX, XXX XX F., a otca: G. B., nar. XX.XX.XXXX, trvale bytom E. XX, XXX XX, F., v konaní o návrhu matky o nariadenie neodkladného opatrenia, takto rozhodol: I. Návrh matky na nariadenie neodkladného opatrenia s a z a m i e t a . II. Žiaden z účastníkov n e m á n á r o k na náhradu trov konania. odôvodnenie: 1. Matka sa návrhom doručeným tunajšiemu súdu dňa 06.02.2025 domáha nariadenia neodkladného opatrenia – zverenia maloletého A., nar. XX.XX.XXXX do jej osobnej starostlivosti matky. 2. Matka vo svojom návrhu na nariadenie neodkladného opatrenia uviedla, že v súčasnosti žijú so synom A. v domácnosti jeho otca - G. B.. Už takmer H. roky od narodenia maloletého zažíva zlé zaobchádzanie, ktoré sa bez fráz môže nazvať psychickým násilím. Spolu so synom je v nebezpečnej a patovej situácii. Nemôže ,,len tak“ opustiť spoločnú domácnosť na E. XX I. F., pretože v decembri 2024 súhlasila s tým, že sa na materskej dovolenke s otcom syna vystrieda a od 01.01.2025 je cez deň so synom otec, a zároveň nemôže ostať v súčasnom stave, keď syn nie je zverený ani jednému z nich, pretože otec ju už niekoľkokrát doslova vyhodil z bytu vo večerných a nočných hodinách, musela mu odovzdať kľúče, odmietol ju pustiť k synovi, nieto ešte s ním odísť. Žije v strachu, že ak odíde, tak na základe statusu „otec na materskej dovolenke“ si otec syna vezme. Ak ostane, bude naďalej spolu so synom, zažívať násilie. V súčasnosti nežijú pekne. Ich dni sú plné hádok. Otec maloletého jej zakazuje dojčiť, t. č. sú v poslednej fáze „odstavenia“, keď syna dojčí len ráno a večer, resp. v noci, keď si blízkosť vyžiada. Otec ju surovým spôsobom odstrkáva, kedykoľvek si ju syn žiada mať pri sebe. Prikazuje jej, čo má kúpiť a v ktorých obchodoch, žiada pre syna potraviny len z YEME, žiada od nej peniaze na dovolenky. Správa sa ku nej direktívne až zastrašujúco, napríklad rozpráva o tom, že má kamaráta policajta, že si dokáže „všetko“ vybaviť, že príde o syna. Vždy potom, ako sa udeje takáto vyhrotená situácia, sa na chvíľu na pár hodín zmení a sľubuje nápravu, prosí o odpustenie, hovorí, že nechce stratiť rodinu. Zmierenie však trvá len krátky čas. Začala hľadať pomoc, najskôr na odbore sociálnych vecí a rodiny v novembri 2024, ale nespísali úradný záznam, len jej odporučili podať návrh na zverenie dieťaťa do starostlivosti. Má pocit, že jej nikto neverí, aké je ich rodinné spolužitie. Nemá veľa nahrávok, dôkazov, všetko sa odohráva tvárou v tvár, jednoducho sa nechránila. V januári 2025 sa spojila s ľuďmi z neformálnej skupiny Nikdy viac a so sociálnou pracovníčkou v slobodnom povolaní J. K. L.. Poradili jej zistiť, či už nie je podaný návrh na zverenie syna otcovi, postavenie siete ochrany s ďalšími inštitúciami a organizáciami ako napríklad Centrum Nádej - intervenčné centrum. Otec obe ženy minulý týždeň kontaktoval a obidve jej popísali rovnaký scenár, nevedel komu volá, zisťoval či pomáhajú deťom alebo ženám. Prechádza jej mobil aj poštu, ona žije v strachu. V posledných týždňoch v mesiacoch január a február 2025 sa situácia vyostrila dokonca tak, že u nich opakovane zasahovala policajná hliadka a bola privolaná rýchla zdravotná pomoc. Partner – otec maloletého záchranárom tvrdil, že ona má popôrodnú depresiu, že
chce spáchať samovraždu, že potrebuje okamžitú hospitalizáciu. Triasla sa od strachu, tak poslušne nastúpila do sanitky a nechala sa vyšetriť na urgentnom príjme. Ani jedno z vyšetrení nepreukázalo nutnosť psychiatrickej liečby. To, že je duševne chorá, že má popôrodnú depresiu, počúva de facto od narodenia syna. Otec jej vraví, že je slabá a nič bez neho nedokáže. V mesiaci december ju žiadal, aby navštívila M. C. F.. Vyšetrenie trvalo asi 15 minút, rozprávali sa o jej situácii a predpísala jej magnézium, Tebokan a slabé antidepresívum. Keď zistila, že M. C. F. hovorila bez jej súhlasu s otcom dieťaťa, vypovedala zmluvu a prestala byť jej pacientkou. Obaja lekári z urgentného príjmu - M. M. I. aj M. E. N. jej navrhovali návštevu psychológa, párovej terapeutky. Duševnú chorobu u nej nenašli. V decembri 2024 ju otec presvedčil, aby odišla z rodičovskej dovolenky, nastúpila do zamestnania a starostlivosť postúpila jemu. Bola vtedy v stave, keď nevidela iné riešenie. Na materskej dovolenke bola izolovaná, kontrolovaná, pohybovala sa v systéme príkazov. Nemala prostriedky, z ktorých by si mohla odložiť peniaze na útek a zabezpečenie vlastného prenájmu. Namiesto ochrany sa však dostala do pasce, kedy sama, bez pomoci formálnych autorít, nie úplne dobre dokáže chrániť maloletého syna. Bez odbornej intervencie riadneho poradenského procesu alebo terapie a bez ochrany súdov z násilného prostredia nebude môcť odísť, respektíve to bude veľmi náročné. Preto spolupracuje s viacerými inštitúciami, ktoré jej a maloletému môžu pomôcť. Je presvedčená, že nenávisť nie je dobrý výchovný model. Rovnako je presvedčená, že ako rodič má povinnosť uchrániť syna pred životom v násilnom prostredí. Ich syn sa dnes učí, že nie slušnosť, ale arogancia, násilie, ignorovanie autorít a vytváranie tlaku je spôsob, akým sa dá dosiahnuť čokoľvek. Otec maloletého nie je ,,nepopísaný list“ papiera. Až teraz zistila, že v podobnej situácii ako ona, bola aj jeho predchádzajúca partnerka. Tiež utekala, skrývala sa aj s dieťaťom. Z dôvodu ochrany dieťaťa navrhla nariadiť neodkladné opatrenie. K návrhu matka priložila lekárske správy. 3. Z lekárskej správy CPO – ambulancie zo dňa 27.01.2025 spísanej M. M. I., psychiatrom, vyplýva, že pacientka bola privezená posádkou RZP, ktorú jej privolal partner pre údajnú neschopnosť postarať sa o dieťa... partner tvrdí, že pacientka je psychicky chorá, má mať údajne popôrodnú depresiu, na ktorú mala byť vyšetrená psychiatrom 12.12.2024...pacientka tvrdenia partnera neguje, udáva, že on je ten, ktorý potrebuje odbornú pomoc, celú situáciu zneužil na to, aby ju diskreditoval matku. Subjektívne: „pán doktor, ja už neviem čo mám robiť...môj partner si toto celé na mňa vymyslel jediná pravda je, že fajčím...áno, som v strese, tak si občas zapálim...ja som tretia partnerka v poradí u môjho partnera, s ktorým mám dieťa...prvý syn je z manželstva, potom má ďalšie dieťa s druhou ženou a teraz máme spolu syna, ktorý má XX mesiacov...opakovane som na partnera volala políciu...podľa mňa to čo robí, už je psychické týranie...to, že sa hádžem o zem alebo že pijem sú výmysly...teraz dal všade nainštalovať kamery a aj napriek tomu na mňa kričí a sprosto mi nadáva...napríklad včera...bola som dohodnutá s kamarátkou, že pôjdem k nej aj s malým...bol konflikt, lebo najprv mi to zakázal a nechcel mi dať syna...potom mu jeho matka povedala, že ma má pustiť, lebo mal prísť na víkend najstarší syn a nezvládal by sa starať o dve deti...potom som nakoniec išla a dal mi to večer poriadne vyžrať...svokra to je ďalšia kapitola...chráni si môjho partnera, vždy je na jeho strane...on je taký mamičkin maznáčik...okrem toho mám pocit, že ide o narcistu a manipulátora...viackrát som chcela už od neho odísť, ale nenabrala som odvahu...vyhrážal sa mi, že mi zoberie syna...nadáva mi, že som bezdomovec, že nemám svoj vlastný byt a hocikedy ma môže z neho vyhodiť...už ma aj tak vyhodil....bola som u doktorky F., kam ma on poslal...mali sme tam ísť spolu, no na poslednú chvíľu to zrušil...išla som tam na 15 minút a povedala, že keď ma partner buzeruje s tým, že nie je poriadne upratané a prstom kontroluje, kde je prach, tak nech ide on na rodičovskú dovolenku a ja mám ísť do práce...aj sa tak stalo...partner sa rozprával s doktorkou a postavil ma pred hotovú vec...minule som prišla domov z práce...malý ešte nejedol, partner sedel na gauči a pozeral telku...bola tam aj svokra...a večer som musela ešte variť...svokra s partnerom tam jedli čo navarila svokra a mne nedali...je toho na mňa už veľa, ale o malého sa starám najlepšie ako-viem a nikdy by som mu neublížila....lieky od doktorky som nebrala...nemala som dôvod na to...chcela som ísť s partnerom do partnerskej poradne, ale on s tým nesúhlasil....alkohol nepijem...sebe ani nikomu ublížiť nechcem...“ Objektívne: pacientka sedí na lôžku, po oslovení reaguje, prisunula sa bližšie, oblečená v domácom oblečení, prima vista badateľný situačný nepokoj, nadväzuje kvalitný kontakt, očnú diádu primerane udrží, na otázky odpovedá adekvátne, miestami obsiahlejšie, rýchlejším tempom reči, v.s. na pozadí vnútorného napätia, zrozumiteľne. Mimika menej plastická, gestika primeraná. Vedomie vigilné, lucídne, orientovaná, PM T primerané situácií, IP tenzia akt. mierne zvýšená, afektivita akt. bez nápaditostí, anamnesticky partner udáva labilitu, nie je to však možné objektivizovať ... ...predpokladám, emotívnejšie reakcie pri popisovaných napätých situáciach, ktoré trvajú dlhodobo, ladenie v poklese, nie však depresívne, miestami imponuje ako anxiózne sýtené, myslenie koherentné, obsahovo centrované na nespravodlivosť vo vzťahu a opakujúce sa partnerské konflikty, suicidalitu kategoricky odmieta. Vnímanie intaktné. V konaní exhaustívny syndróm pri neustálom psychickom nátlaku zo strany partnera a jeho matky, opakované kontaktovanie
polície, strach podať trestné oznámenie z dôvodu strachu o stratu syna, IMF nehodnotím, osobnosť anxiózne alterovaná, zreteľahodné stresogénne okolnosti. V odporúčaniach lekárskej správy sa uvádza: „Bez nutnosti psychiatrickej intervencia, t. č. nepredpokladám popôrodnú depresiu, nakoľko je to už XX mesiacov od pôrodu a vo veľkej väčšine prípadov táto odoznie, aj keď je prolongovaná, do jedného roka po pôrode. Zrealizovaný abreaktívny a podporný pohovor.“ Pacientke lekár odporúčal návštevu párovej poradne, resp. partnerskej terapie na základe stanovenej diagnózy adaptačná porucha - konfliktný partnerský vzťah. 4. Z lekárskej správy CPO – ambulancie zo dňa 04.02.2025 spísanej M. E. N., psychiatričkou, vyplýva, že pacientka bola privezená RZP so sprievodom policajtov...naposledy vyšetrená u nich 27.01. aj psychiatrom so záverom: adaptačná porucha - konfliktný partnerský vzťah, privezená RZP so sprievodom policajtov s tým, že manžel volal RZP, že pacientka budí malého, lebo ho chce stále dojčiť, je voči priateľovi verbálne agresívna, zabarikádovala sa v spálni s dieťaťom, tvrdí, že on zobudil syna a bráni jej ho dojčiť. Priateľ tvrdí, že ho už nechce dojčiť len ho budí. Stále pacientka opakuje, že je zdravá, má na to papier. Pacientka vyšetrená psychiatrom 27.01.2025 – po tom, čo partner volal posádku RZP, referuje posádke, že „sa nedokáže“ postarať o dieťa, pacientka popisuje konfliktné matrimónium, prepustená domov, doporučená párová poradňa. Subjektívne pacientka uviedla: „to isté, čo minule, zase na mňa zavolal RZP, tvrdil, že dieťa nedojčím, dojčím. V noci niekde odišiel, vrátil sa, zobudil nás. Týra ma, už to riešim, obrátila som sa na sociálnu pracovníčku, ktorá pomáha ženám v núdzi, pomáha mi v tom aj môj otec, mama o tom tiež vie, nie je také jednoduché odísť od partnera, keď vás týra, je ťažké urobiť to rozhodnutie, on je teraz na rodičovskej dovolenke, ja vstávam do práce o dve hodiny.“ Kontaktujem sociálnu pracovníčku, matku pacientky - objektivizujú údaje o pacientke - potvrdzujú konfliktné matrimónioum. Kontaktujem policajnú hliadku ktorá bola privolaná na miesto /privolaná štandardne posádkou RZP/ tí referujú, že opakovane chodia do tejto domácnosti, obaja partneri na seba podali trestné oznámenie. Nič neštandardné v správaní pacientky nevideli. Objektívne.: pacientka sedí na lôžku, po oslovení reaguje kultivovane a pokojne, oblečená a upravená, kontaktuje voľne, z tenzie hyperspontánne produkuje o okolnostiach posledných dní, na otázky odpovedá adekvátne, miestami obsiahlejšie, rýchlym tempom reči, v. s. na pozadí vnútorného napätia a celej vypätej situácie, vedomie vigilné, lucídne orientovaná, PM T primerané situácii, IP tenzia akt. mierne zvýšená, afektivita akt. bez nápaditosti, v domácom prostredí prechádzal emotívnejšie reakcie pri popisovaných napätých situáciách, ktoré trvajú dlhodobo, ladenie reaktívne v poklese, nie depresívne, miestami imponuje ako anxiózne sýtené, myslenie koherentné, obsahovo centrované na konfliktné matrimónium, plány ohľadom opustenia manžela s obavou o stratu dieťaťa, suicidalitu kategoricky odmieta. Vnímanie intaktné. V konaní exhaustívny syndróm pri neustálom psychickom nátlaku zo strany partnera, opakované kontaktovanie polície, IMF nehodnotím, osobnosť anxiózne alterovaná, zreteľahodné stresogénne okolnosti. Nateraz pacientka apsychotická, asuicidálna, pokojná. V odporúčaniach lekárskej správy sa uvádza: „Bez nutnosti psychiatrickej intervencia, zrealizovaný abreaktívny a podporný pohovor, získané objektívne údaje od matky pacientky, sociálnej poradkyne aj členov PZ. Pacientke lekárka odporúčala návštevu párovej poradne, resp. partnerskej terapie na základe stanovenej diagnózy adaptačná porucha - konfliktný partnerský vzťah. 5. Tunajšiemu súdu boli od OOPZ A. – I. doručené záznamy z privolania hliadok na adresu E. XX, F. týkajúcich sa matky a otca maloletého, a to zo dňa 18.07.2024 (stará matka zo strany matky - domáce násilie), 21.09.2024 (matka aj otec – občianske spolunažívanie), 04.01.2025 (trestné oznámenie podané matkou za nebezpečné vyhrážanie), 05.01.2025 (matka aj otec – občianske spolunažívanie) a 23.01.2025 (matka) a tiež uznesenie Okresného riaditeľstva Policajného zboru, odboru poriadkovej polície, Obvodného oddelenia PZ A. I. zo dňa 29. januára 2025, ČVS: O./A.. 6. Z policajného záznamu zo dňa 18.07.2024 vyplýva, že volajúcim bola stará matka maloletého zo strany matky C. D. z dôvodu domáceho násilia, nakoľko jej volala dcéra, že ju partner G. B. doma psychicky týra, nevie, či ju aj napadol, v byte je XXXXXX dieťa.. Zo správy ďalej vyplýva, že hliadka preverila vec na mieste, pričom sa skontaktovala s matkou aj otcom maloletého, išlo o partnerskú hádku vo verbálnej rovine. Obaja boli v poriadku, oznámenie vo veci nikto nepodal. Z policajného záznamu zo dňa 21.09.2024 vyplýva, že volajúcim boli obaja rodičia maloletého - matka uviedla, že ju priateľ zbil, dostala päsťou do tváre, RZP nežiada, problémy s priateľom pretrvávajú dlhodobo, v minulosti už ním bola napadnutá. Následne volal oznamovateľ G. B. s tým, že sa hádal s priateľkou, udrela ho päsťou do tváre a medzi nohy, RZP nepotrebuje, hádka prebieha pred malým dieťaťom, oznamovateľ žiadal na miesto hliadku PZ. Na miesto sa dostavila matka oznamovateľky, udrela dcéru, ktorá predtým volala hliadku PZ, a chceli to zviesť na otca maloletého. Prišlo k výmene úderov, ktoré si nevyžiadali lekárske ošetrenie, RZP na miesto nežiadali, obidvom bolo poskytnuté lekárske potvrdenie a boli poučení o možnosti podať oznámenie, upokojili sa a uviedli, že svoje problémy budú riešiť partnerskou poradňou.
Z policajného záznamu zo dňa 04.01.2025 vyplýva, že volajúcim bola matka maloletého. Poverený príslušník PZ OO PZ Bratislava A. – P. F. K. prijal trestné oznámenie od osoby B. C. D., za účelom oznámenia skutočností nasvedčujúcich tomu, že bol spáchaný trestný čin. Matka maloletého podala trestné oznámenie vo veci nebezpečného vyhrážania, ktorého sa dopustil jej druh G. B., s ktorým má X,X ročné dieťa, a ktorý v čase okolo 17 hod. po predchádzajúcom slovnom konflikte, sa jej vyhrážal, že ju zabije, vezme dieťa a následne ju vyhodil z bytu, čím vzbudil u nej dôvodnú obavu o jej život a zdravie, že túto svoju vyhrážku aj naplní. Z policajného záznamu zo dňa 05.01.2025 vyplýva, že volajúcim boli matka aj otec maloletého. Otec maloletého volal hliadku, nakoľko otec jeho priateľky kopal do vchodových dverí. Matka maloletého odišla z domu bez dieťaťa dňa 04.01.2025 a jej otec „chytil nervy“, keďže ju nechcel pustiť dovnútra k dieťaťu. Následne volal oznamovateľ späť na PZ, že chce zrušiť hliadku, nakoľko osoba už z miesta odišla. Ak by sa vrátila, bude opäť volať 158. Policajná hliadka však smerovala na miesto bydliska E. XX, nakoľko volala aj jeho priateľka. K danej udalosti bol spísaný úradný záznam zo dňa 05.01.2025 o 19.19 hod. V čase o 15.40 hod. dňa 05.01.2025 bola policajná hliadka preveriť oznámenie o agresívnom mužovi, ktorý kope do dverí bytu na E. Q. XX I. F.. Po príchode na miesto skontaktovali pani B. C. D., nar. XX.XX.XXXX, ktorá stála pred vchodom na uvedenej adrese v spoločnosti svojho otca. Uviedla, že volala na políciu, pretože od včera nevidela svojho syna a potrebovala by ho nakojiť, dať mu jesť. Na otázku prečo nevidela svojho syna od včera, odpovedala, že odišla od svojho priateľa a v ten deň bola na neho podať trestné oznámenie za nebezpečné vyhrážanie, včera na O. ulici vo večerných hodinách, pretože jej povedal veľmi zlé veci, už sa to s ním nedá vydržať, a že ju už v minulosti aj udrel. Matky maloletého sa pýtali príslušníci PZ, či už situáciu niekedy riešila u nich polícia, uviedla im, že asi dvakrát. Jej otec aj počas rozhovoru s matkou maloletého vykrikoval na jej priateľa, že je to hajzel, že ju bije a že on na dvere len zabúchal, lebo neotváral, chceli zobrať len A. od neho preč. J. D., starému otcovi maloletého, bola situácia okolo odobratia dieťaťa zákonnému zástupcovi vysvetlená, vysvetleniu porozumel a zostal ticho. Takisto mu bolo prikázané zostať mimo priestoru bytu, nevstupovať doň, kým sa situácia nevysvetlí, a aby neprichádzalo k vyhroteniu situácie. Pán D. výzve vyhovel a zostal vonku. Pani D. príslušníkov PZ požiadala o to, aby mohla vstúpiť do bytu spolu s nimi a mohla ísť ku synovi. Zaklopali na dvere do bytu a dvere po chvíľke otvoril priateľ a otec spoločného syna A.. Príslušníci PZ mu vysvetlili, prečo chcú vstúpiť do jeho obydlia aj v spoločnosti matky maloletého, načo ich vpustil do svojho bytu a takisto im dobrovoľne ukázal syna A., ktorý práve vstával. Pani D. si svojho syna vzala a začala mu dávať jesť. Hliadka odišla spolu s pánom B. do inej miestnosti, pretože bolo potrebné riadne zistiť stav a situáciu medzi druhom a družkou. Pán B. povedal, že včera sa so svojou družkou Líviou pohádali, načo ona hodila kľúče od bytu na chodbu, že odchádza preč, že sa to už s ním nedá vydržať, že sa rozlúčila so synom so slovami, že A. maj sa tu dobre a odišla k svojim rodičom, kde prespala. Dnes asi okolo 15 hodiny mu volala jej mama, že či môže B. prísť malého pozrieť, načo on povedal, že veď samozrejme, je to jeho mama. Pravdepodobne, keď prišli, nepočul klopanie na dvere, a preto jej otec začal do nich kopať, že nech otvorí. Bol v obývačke aj so svojím druhým starším synom a pozerali TV a malý A. spal v druhej izbe. J. B. uviedol, že s priateľkou to začalo ísť dole kopcom asi tak pred pol rokom, prestala sa o malého starať, pila len veľa kávy, začala fajčiť, prestala jesť, malému nedávala jesť. Ako otec dieťa sa o neho bál, tak začal situáciu riešiť a prišlo tým pádom aj k väčším hádkam medzi nimi. Všetko vyvrcholilo včera, keď od neho odišla a teraz zavolala aj na políciu a prišla hliadka. Pán B. uviedol, že situáciu vyriešil aj tým, že od 20.12.2024 je na rodičovskej dovolenke so synom a priateľku poslal do práce, aby prišla na iné myšlienky. Jej stav riešila aj s rodinou aj s jej kamarátkami, s psychiatrom atď., má ten popôrodný syndróm a on už je zúfalý z toho, a preto to skončilo tak ako to skončilo, že včera od neho odišla. Pán B. pracuje ako mechanik v H. J., jeho mama ako zdravotná sestra na detskej onkológii a on vie čo je to vyrastať v rozvedenej rodine a nechce, aby sa toho dožil aj malý A.. Na to bola vyťažená aj pani B. D., mimo pána B., ktorá im k situácii uviedla, že ona už nevládze, on ako G. jej všetko zakazuje, hnevá sa na ňu, keď pije veľa kávy, ona sa chce o A. starať, bojí sa, že jej ho vezmú, lebo G. už podal návrh na súd. Na to bolo zo strany hliadky pristúpené k tomu, že obaja rodičia pán B. a pani D. boli konfrontovaní medzi sebou, kde si vykričali veľa vecí čo ich trápi. Hliadka ich upozornila na možnosť rôznych inštitúcií a odborníkov, ktorí by im vedeli pomôcť. Dala im kontakty ktorým smerom sa uberať a že v prvom rade by im malo ísť o zdravý vývin dieťaťa. Obaja porozumeli a dohodli sa, že pani B. D. ostane v byte pri synovi a pán B. sa bude snažiť nebyť až taký nahnevaný a situáciu neriešiť krikom a nadávkami. Pani D. sa hliadka opýtala, či sa necíti nejako ohrozená, nebojí sa, uviedla, že nie, že ostane v byte. Obaja boli poučení o možnostiach, buď podania oznámenia, alebo návrhov na súd o zverenie dieťaťa do starostlivosti a taktiež o kontakte na ÚPSVaR, v prípade, že bude situácia znovu vyhrotená. Na to pani D. povedala, že rozumie a že ide teda sa ešte rozlúčiť s otcom. Pán B. takisto poučeniu porozumel. Pani D. s hliadkou vyšla von, kde otcovi pánovi D. povedala, že ostáva v byte, že sa tak rozhodla. Pán D. na to odišiel z miesta preč. Pani D. hliadku požiadala, či by s
ňou mohli ísť zase hore, že by svojmu druhovi povedala, že na neho podala trestné oznámenie, ale že nebude vypovedať a že to chce stiahnuť, včera na neho bola nahnevaná. Za prítomnosti to pánovi B. povedala, ktorý na to reagoval len otázkou, že „B. kto Ti toto kázal, že to bola Tvoja mama?“. Pani D. sklonila hlavu a ostala ticho. Hliadka opätovne oboch poučila o všetkých dôsledkoch, ktoré môžu nastať pri protiprávnom konaní z oboch strán, obaja všetkému porozumeli a hliadke poďakovali za pomoc. 7. Okresné riaditeľstvo Policajného zboru, odbor poriadkovej polície, Obvodné oddelenie PZ A. I., uznesením zo dňa 29. januára 2025, ČVS: O./A., podľa § 197 ods. 1, písm. a) Trestného poriadku vec podozrenia zo spáchania úmyselného prečinu Nebezpečné vyhrážanie podľa § 360 ods. 1, ods. 2 písm. b/ Trestného zákona, s poukazom na § 139 ods. 1 písm. c) Trestného zákona, ktorého skutku sa mal na základe oznámenia oznamovateľky B. C. D. dopustiť jej partner G. B. na tom skutkovom podklade, že dňa 04.01.2025 v čase okolo 17.00 hod. v F. R. E. Q. D. XX, v byte na X. poschodí, kde žijú v spoločnej domácnosti s ich synom sa po prechádzajúcej slovnej hádke vyhrážal slovami, že ju zabije a každému povie, že to bola nešťastná náhoda, zoberie jej dieťa a následne ju vyhodil z bytu, pričom sa k oznamovateľke od narodenia syna, ktorý má S. C. J. roka správa agresívne, uráža ju, že je neschopná matka, kričí po nej, že je „piča“ a nevie ho vychovávať, čo vyúsťuje do opakovaných hádok a v minulosti ju viac krát fyzicky napadol, a to tým spôsobom, že jej dal facku na tvár, kopol medzi nohy, vykrútil jej prostredník, niekedy v lete 2024 ju počas slovnej hádky priľahol a narazil jej rebro, veľa krát ju vymkol a nechcel pustiť do bytu, kričal po nej, že je chudera, bezdomovkyňa a už nevládze, psychicky ju týmto týra, nahráva si ju na mobilný telefón a posiela to svojim rodičom a vyhráža sa jej, že to pošle sociálke, aby videli aká je zlá matka, čím u oznamovateľky nevzbudil strach, že svoje vyhrážky naplní, ale bojí sa o to, že jej zoberie dieťa alebo ju k dieťaťu nepustí a neboli jej spôsobená žiadne zranenia, ktoré by si vyžiadali lekárske ošetrenie alebo práceneschopnosť, bolo odoslané Okresnému úradu v Bratislave, Tomášikova 46, Bratislava, na prejednanie priestupku proti občianskemu spolunažívaniu podľa § 49 ods. 1 písm. d) Zákona SNR č. 372/1990 Zb. o priestupkoch, ktorého sa mal dopustiť G. B., nakoľko nie je dôvod na začatie trestného stíhania alebo na postup podľa § 197 ods. 2) Trestného poriadku. 8. Na tunajšom súde je pod sp. zn. 11P/11/2025 vedené konanie o návrhu otca podanom dňa 27.01.2025, ktorým sa – takisto ako matka - domáha nariadenia neodkladného opatrenia, ktorým súd zverí maloletého do jeho osobnej starostlivosti. 9. Zo správy Úradu práce, sociálnych vecí a rodiny Bratislava (ďalej „ÚPSVaR“) zo dňa 11.02.2025 vyžiadanej súdom vyplýva, že dňa 04.02.2025 bolo vykonané ohlásené šetrenie pomerov v domácnosti rodičov maloletého na adrese E. XX, F.. Šetrením bolo zistené, že sa jedná o 3-izbový byt v osobnom vlastníctve starých rodičov zo strany otca maloletého. Byt je kompletne a vkusne zariadený, kuchyňa obsahuje všetko príslušenstvo, hygiena v domácnosti bola počas šetrenia na požadovanej úrovni, v priestoroch bolo upratané a čisto, zásoby potravín boli v dostatočnom množstve. Maloletý spáva v detskej postieľke, ktorá je v spálni. Počas šetrenia bol v domácnosti prítomný otec spolu s maloletým, ktorý spal v detskej postieľke. Otec uviedol, že je toho času na otcovskej dovolenke, materský príspevok má priznaný vo výške 1.990,- eur mesačne. Voľný čas trávi so svojím synom na ihrisku, prechádzkami, hrami, návštevami príbuzných. Podľa vyjadrenia otca maloletého sa matka dieťaťa v domácnosti zdržiava nepravidelne, ale často. V čase šetrenia sa matka v domácnosti nenachádzala. Otec uviedol, že jej v noci volal RZP a ráno bola prepustená. Ošetrujúcou lekárkou maloletého je M. S. E., Bratislava, maloletý má absolvované všetky povinné očkovania a preventívne prehliadky. Maloletý je sledovaný v odbornej ambulancii kardiológie u M. K., Centrum mladé srdce s.r.o., Líščie údolie, Bratislava. Záverom uviedli, že maloleté dieťa má v domácnosti oboch rodičov vytvorené vhodné podmienky pre napĺňanie jeho potrieb a priaznivý fyzický, psychický a sociálny vývin. 10. Súčasťou šetrenia bol aj pohovor s rodičmi maloletého. Otec maloletého sa dostavil dňa 03.02.2025 bez predvolania na oddelenie sociálnoprávnej ochrany detí a sociálnej kurately vo veci starostlivosti o maloletého. Uviedol, že s partnerkou B. (ďalej aj „matka maloletého“-pozn. súdu) sa zoznámil v roku 2015 a po 3 týždňoch sa nasťahovala do jeho domácnosti, kde žijú dodnes. s partnerkou B. (ďalej len „partnerka“ - pozn. súdu) sa zoznámil v roku 2015, po 3 týždňoch sa nasťahovala do jeho domácnosti, kde žijú dodnes. Dňa XX.XX.XXXX sa im narodil syn A., s ktorým je aktuálne na otcovskej dovolenke od 02.01.2025, čaká na rozhodnutie zo Sociálnej poisťovne. Od narodenia maloletého bolo všetko v poriadku, ale jeho okolie (susedia, rodina, známy) ho začali upozorňovať na jej zvláštne správanie. Keď mu to povedali, začal ju viacej sledovať, všimol si, že aj napriek tomu, že dojčila, tak užívala alkoholické nápoje, fajčila, pila neúmerné množstvo kávy. Jedla len čokoládu - študentskú pečať. V lete chodila po susedoch, a rozprávala, že ju týra, nedáva jej jesť a piť. Táto situácia sa vyhrotila v septembri, partnerka chytila amok, na čo telefonoval jej matke, a poprosil ju, aby prišla za svojou dcérou, lebo nie je všetko v poriadku. Po príchode matky, medzi dverami jej matka dala partnerke facku, a povedala, že keď prídu policajti, tú facku ti dal on. On mal syna na rukách, a jej matka kričala na dcéru, aby rýchlo zbalila veci
sebe a malému, a keď prídu policajti, pri najhoršom povieme, že nie je jeho. Po týchto slovách chcela zobrať detský kočík na chodbu, na čo ju upozornil, nech to nerobí, na čo mu ona povedala, že kočík kupovala ona, že si môže robiť, čo chce. On telefonicky kontaktoval svojho otca, aby prišiel, že nevie, čo sa deje, ale chcú mu zobrať syna. Následne k nim prišla policajná hliadka s tromi príslušníkmi, on zatiaľ zobral syna do detskej izby a mal ho na rukách. Partnerka s jej matkou aj s príslušníkmi PZ zostali v obývačke. Medzitým prišiel aj jeho otec, on je majiteľ bytu. O pár minút prišla jedna policajtka za ním a povedala, že tie dve nie sú normálne, na čo odpovedal - asi nie. Opísal im celú situáciu, na to prišla aj druhá policajtka, povedali, že partnerka nie je v psychickom poriadku. Pýtali sa, či berie nejaké lieky. Odporučili mu navštíviť ich úrad a žiadať syna do svojej starostlivosti. V obývačke bol stále veľký krik, stará matka stále kričala na svoju dcéru, aby ju počúvala a teraz, keď nezoberie maličkého preč, tak už nebude jej dcéra. Na čo ju policajná hliadka vyzývala, aby ju prestala ovplyvňovať, že jej dcéra je už dospelá a rozhoduje sa sama, ale ona tieto rozhodnutia nerešpektovala. Jej matka bola stále agresívna. Až ju musela hliadka na silu poslať von z bytu. Partnerka zostala naďalej bývať v jeho domácnosti, on chodil do práce, a v tom čase sa starala partnerka o syna. Keď sa jej pýtal, čo robí aj so synom cez deň, tak mu odpovedala, že sa nedá zvládať, klamala ho, že chodí von s ním, ale zistil , že nechodila, nevarila mu, syn nemal žiadny režim, jednoducho nezvládala materské štandardné povinnosti. Partnerka bola celý čas pod silným vplyvom matky, kedy ju stále nahovárala, aby zobrala syna a odišla odo mňa. Ľudia, ktorým povedala, že ju týra, si začali robiť svoj vlastný názor, že to tak nie je. Od vtedy ona s nimi nekomunikuje. Veľmi často vyvolávala medzi nimi konflikty. Na začiatku decembra, keď sa vrátil z nočnej služby, tak mu povedala, že musí okamžite prestať kojiť, že to nezvláda, a že či jej nevie zohnať kontakt na nejakú psychologičku alebo psychiatričku, kde dostane pomoc a kde sa vyrozpráva. On zohnal cez svoju kamarátku, ktorá má skúsenosti s tou lekárkou, telefonický kontakt, kde partnerku objednal. Išla tam dobrovoľne, keď sa vrátila povedala, že všetko je v poriadku. Nasledujúci deň kontaktoval aj on uvedenú lekárku, a spýtal sa, či je všetko v poriadku. Ona mu povedala len toto „nakoľko máte malé dieťa, a nechcete ho nájsť spolu s partnerkou, keď sa vrátite z práce vyskočenú pod oknami, okamžite nastúpte na otcovskú dovolenku. Partnerka musí okamžite nastúpiť do práce medzi ľudí.“ Povedala mu, že jej predpísala nejaké lieky, ktoré má užívať 2x za deň, a objednala ju na kontrolu. Cez Vianoce a na Silvestra boli spolu s jeho rodinou, priateľmi, všetko bolo v poriadku. Situácia sa zmenila dňa 4.1.2025, bol doobeda so synom na prechádzke, partnerka varila polievku, keď sa vrátil, syn išiel obedovať, on vybehol na nákup. Vrátil sa okolo 16:00 hod., partnerka bola nervózna, spýtal sa jej, čo malý jedol, ona mu odpovedala, že len polievku. Načo on povedal, že polievka nie je celodenná strava pre malé dieťa. Začala kričať, vulgárne nadávať, cca za pol hodinu prišla jeho matka aj s jeho XX ročným synom T.. Partnerka začala ešte viacej robiť „cirkus“, čoho boli svedkovia. On ju upozornil, že sú tam dve deti, aby prestala kričať, ona mu na to odpovedala, že keď sa mu nepáči, môže odísť k matke. Na to jej povedal, že kľudne choď a vráť sa keď budeš normálna. Obliekla sa, prišla k synovi, pohladkala ho hlave, dala mu pusu na líce a povedala ahoj môj. Otvorila vchodové dvere, kľúče od bytu hodila na botník a odišla. V nedeľu okolo 14:00 hod. mu volala matka partnerky, že či je doma, partnerka sa zastaví. A. spal, T. pozeral TV, okolo 15:00 hod. mu niekto silno kopal a trieskal na dvere. Pozrel sa cez kukátko a videl tam jej otca G. D., ktorý sa mu vyhrážal a vulgárne sa vyjadroval. Na základe toho zavolal políciu. Policajná hliadka sa dostavila aj spolu s partnerkou a jej otcom, kde sa na neho otec snažil zaútočiť medzi dverami, čomu zabránila policajná hliadka, partnerka spolu s príslušníkmi PZ išli do bytu, a utekala, akože ide kojiť. V obývačke sa on rozprával s druhou policajtkou. Kde zase nastala rovnaká situácia ako minule, že si všimli, že partnerka je zvláštna. Spýtali sa ho, či berie nejaké lieky. On povedal, že neberie, ale mala by. Policajná hliadka zistila, že je od januára 2025 na otcovskej dovolenke a chceli rozprávať s niekým, kto pozná ich situáciu. Potom všetkom policajtka začala hladkať po hlave partnerku a prihovárať sa jej, že keď sa vráti do práce, bude všetko lepšie a otec sa postará. Ešte jej povedala, že máte krásneho syna, tak sa tešte a nepokazte mu život. Partnerka povedala príslušníčke, že chce zostať v domácnosti a nechce ísť k svojej matke. Po dvoch hodinách polícia odišla z bytu aj s partnerkou, a vrátili sa znovu hore, kedy mu policajtka povedala, že mu chce partnerka niečo povedať. Povedala mu, že bola dať na neho trestné oznámenie, na to povedal, že jemu nevadí nič, čo ona robí jemu, len chce, nech sa má syn dobre. Po odchode polície partnerka zostala v byte, neustále telefonovala so svojou matkou a kamarátkou, ktorá žije v Nemecku. Rozprávala im, že ju týra, že jej bráni s malým, nedovolí jej kojiť. Potom mu volala jej matka, že mu zničí život, dá ho do TV, že aký je tyran. Partnerka v noci okolo jednej hodiny odišla z bytu, po hodine sa vrátila, toto sa opakovalo celý týždeň. Partnerka opakovane na neho volá políciu, ktorej tvrdí, že je týraná psychicky, fyzicky, nedovolí jej jesť, piť, základné hygienické potreby. Opakovane v noci uteká z bytu, nevie, či chodí do práce, ona tvrdí, že áno. Na základe všetkých udalostí a strachu o partnerku, hneď kontaktoval svojho nadriadeného o situácii v rodine a dohodol sa s ním, že môže nastúpiť na otcovskú dovolenku od 2.1.2025. Partnerka sa tešila do svojej práce, ešte ju
tam aj povýšili, pracuje v K. F. F.. Na základe trestného oznámenia matky maloletého bol vypovedať na polícii dňa 17.1.2025. Bolo mu povedané od policajta, že matka prišla znovu na políciu, kde im oznámila, že si všetko na neho vymyslela, nakoľko bola na neho nahnevaná. Od tohto dátumu partnerka skoro každý deň volala na jeho osobu políciu, a rozprávala im stále tie isté veci, že je týraná fyzicky a psychicky, že jej nedáva jesť, piť. Jeho matka sa snažila ich partnerstvo zachrániť skrz malého, z toho dôvodu prišla k nim na víkend aj so T.. V piatok boli všetci pozvaní na detskú oslavu jeho krstnej dcéry, kde partnerka potvrdila aj jej účasť, ale na oslavu neprišla. Keď sa vrátili z oslavy, partnerka bola doma, ale s nikým sa nerozprávala. V sobotu po raňajkách, začala kričať pred jeho rodinou, že jej nespravili jesť, a že on jej nedáva jesť, na to jej odpovedal, že chladnička je plná, špajza tiež, a môže si spraviť aj sama. Po tomto sa išla upraviť a odišla sama z bytu. Po dvoch hodinách sa vrátila, keď sa jej T. spýtal, kde bola, odpovedala, že „naraňajkovať, keď vy mi nedávate“. Partnerka mala ísť so synom ku kamarátke, a on mal odviezť svoju rodinu k otcovi. Kým prichystal kočík, znovu sa jej správanie zmenilo, začala meniť názory, napr. chce kočík, nechce kočík. Chytila amok, on mal syna na rukách, a partnerka sa pred jeho matkou a synom hodila o zem. Následne sa obliekla, volala políciu a odišla sama z bytu. Vrátila sa okolo 22:00 hod. a tvrdila, že bola u kamarátky. V nedeľu išla partnerka so synom k svojej kamarátke, a on si spravil deň so T.. Partnerka sa vrátila o 19:00 hod. domov, aj keď sa dohodli, že sa stretnú okolo 16:00 hod. a urobí palacinky. Spravila synovi večeru, ktorá bola hotová veľmi neskoro, keď jej niečo povedal, znovu chytila amok. V noci, keď už všetci spali, partnerka rozsvietila všade svetlá, on všetko zhasol, vbehla do ďalšej izby, kde otvorila okno, kričala „pomoc pomoc, chce ma zabiť“, a volala políciu. Viackrát sa snažil s ňou rozprávať, vždy mu tvrdila, že ho ľúbi, chce, aby spolu bývali. Jeho mama išla k synovi, on do kúpeľne, volal 112 po predošlom odporúčaní detskej lekárky a psychiatričky. Sanitka ju zobrala do nemocnice, po vyšetrení ju pustili domov, kde jej určili adaptačný syndróm. Avšak partnerka sa z nemocnice domov nevrátila, prišla až na ďalší deň cca okolo po 17:00 hod. Jej „amoky“ sa neustále opakovali, aj v deň, keď sa vrátila, akože z nemocnice. Hneď utekala po susedoch, a znovu im rozprávala, ako jej nedáva jesť a piť. Susedka s ňou prišla k nim, kedy susedku pustil do bytu, partnerka začala kričať, utekala dolu schodmi a volala políciu. Suseda zostala u nich v prípade, že by bola ako svedok, keď príde polícia. Policajti prišli, jeden bol s partnerkou pred bytom, druhý bol u neho v byte povedal, že vie o ich rodinnej situácii, a že vyriešia to tak, aby partnerke zbalil nejaké veci, že jej ich on odovzdá, a on jej odoberie kľúče od bytu, aby sem v noci neprišla so svojou matkou (robiť) cirkus. Sám policajt povedal, že vidí, že nie je normálna. Odišla taxíkom preč. Na ďalší deň sa vrátila, do dnešného dňa býva s ním v byte. Na záver by chcel uviesť, že partnerka neustále klame, očierňuje jeho osobu. On sa vie o syna postarať, a riadne sa aj stará, varí mu, hrá sa s ním, uspáva ho, poskytuje mu celodennú starostlivosť. Partnerka chodí domov nepravidelne, keď nie je doma, tak nevie, kde sa zdržuje. 11. Matka maloletého sa dostavila dňa 10.02.2025 na základe telefonického rozhovoru na ÚPSVaR, kde uviedla, že s partnerom sa spoznala v roku 2015 a cca po troch mesiacoch zoznámenia sa jej spýtal, či by išla k nemu bývať, odvtedy spolu žijú. Problém nastal po narodení syna, kedy začal obmedzovať styk s maloletým aj rodičom matky. Stará matka z jej strany videla maloletého naposledy v decembri a starý otec cca niekedy v mesiaci október 2024, a to z dôvodu, že otec maloletého im to zakazuje, majú od neho zákaz chodiť aj k nim do bytu. Stará matka zo strany matky maloletého nemohla prísť pomôcť s maloletým synom ani po pôrode, iba stará matka zo strany otca mohla chodiť pomáhať. Situácia sa vyhrotila po vianočných sviatkoch, kedy poslal matku maloletého k lekárke na psychiatriu, že potrebuje pomoc. Ona k lekárke išla, dala jej určité životné rady, žiadny doklad od nej nedostala. Na druhý deň partner telefonicky kontaktoval lekárku, ktorá mu povedala všetko, o čom sa oni dve rozprávali, čím porušila lekárske tajomstvo. Od tej doby na ňu viackrát zavolal RZP, že je psychicky chorá. Čo nie pravda, má to aj na papieri od lekára, že je úplne zdravá a jedinú diagnózu, ktorú má určenú je, že žije v konfliktnom vzťahu a odporúčajú párovú terapiu. Aj sa s partnerom o tom rozprávali, ale on súhlasil, že on je v poriadku. Aj v dnešnej dobe povedal, že by mohli niekoho takého navštíviť. Zakazoval jej dojčiť syna, neustále je pod kontrolou, v celom byte sú zabudované kamery. Neustále sa pýta, kedy príde domov, vie si zistiť každý jeden jej krok. Počas jej materskej ju neustále kontroloval, čo syn jedol, vôbec si materskú neužila, vždy ju len urážal. Viackrát ju už aj vyhodil z bytu bez dieťaťa, ktoré je kojené, a bez kľúčov. Vždy išla k svojej mame alebo ku kamarátke, u ktorých prespala. Viackrát sa ju snaží vyprovokovať, že si ju nahráva na telefón, tým aby prišlo ku konfliktu a potom mal on dôkaz, že ona je tá zlá. Pri takejto situácii, keď si ju začal nahrávať, si dala bundu a išla sa prejsť okolo bytového domu, aby sa situácia upokojila. Na rodičovskú dovolenku nenastúpil kvôli jej zdravotnému stavu, ale preto, že nevládal robiť nočné, viackrát sa jej na to sťažoval. Tak sa vzájomne dohodli, že nastúpi na otcovskú dovolenku. Potom si všetko vybavil bez toho, že by jej niečo vopred oznámil, len ju postavil pred hotovú vec, že si má zavolať do práce, aby ju zobrali. Do práce nastúpila dňa 15.01.2025. Pracuje
ako analytička v banke K. N. T., F.. Pracovná doba je od 9:00 do 17:00 hod. Po práci ide buď domov alebo cestou domov sa zastaví v obchode na nákupe. Vedie normálny usporiadaný život, keď príde domov z práce, tak sa venuje synovi, ktorého ešte dojčí, varí a podieľa sa na domácich prácach. Nikdy sa po nociach netúlala vonku. Tým, že bola doma ako väzení, keďže bola stále pod kontrolou partnera, tak sa do práce tešila. Neustále ho musí počúvať „na slovo“ vo všetkom. Počas materskej spoločné chvíle ako rodina netrávili, väčšinou bola len s malým vonku, v okolí A.. Posledný mesiac jej otec maloletého nedával peniaze, v januári od neho pýtala aspoň 10,- euro na nákup, ale nedal jej. Pritom vedela, že mal u seba peniaze. Keby sa situácia upokojila, tak si vie predstaviť, že by spolu naďalej žili, a spoločne sa starali o syna. Aj víkend trávili všetci spolu, boli na výlete v Rakúsku. Partner mal úplne iné správanie, bol kľudný, normálne sa rozprávali. Skúsi partnerovi navrhnúť, aby kontaktovali RPPS ÚPSVaR Bratislava za účelom spolupráce pre zlepšenie komunikácie. V rámci rozhovoru bolo matke poskytnuté komplexné sociálne poradenstvo, a opätovne jej bola ponúknutá možnosť spolupráce s RPPS ÚPSVaR. 12. Súd vec posúdil nasledovne: Podľa § 1 Civilného mimosporového poriadku (ďalej ako „CMP“), podľa tohto zákona súdy prejednávajú a rozhodujú vo veci ustanovené v tomto zákone. Podľa § 2 ods. 1 CMP na konania podľa tohto zákona sa používajú ustanovenia Civilného sporového poriadku, ak tento zákon neustanovuje inak. Podľa § 2 ods. 1 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Podľa § 324 ods. 3 Civilného sporového poriadku (ďalej len „CSP“), neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery, alebo ak je obava, že exekúcia bude ohrozená. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. Podľa § 329 ods. 1 veta prvá CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. Podľa § 331 ods. 1 CSP, návrh na nariadenie neodkladného opatrenia doručí súd ostatným stranám až spolu s uznesením, ktorým bolo neodkladné opatrenie nariadené. Ak bol návrh na jeho nariadenie odmietnutý alebo zamietnutý, uznesenie súd ostatným stranám nedoručuje, uznesenie odvolacieho súdu im doručí, len ak nim bolo neodkladné opatrenie nariadené. Podľa § 363 CMP, súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. Podľa § 332 ods. 1 CSP, neodkladné opatrenie je vykonateľné doručením, ak osobitný predpis neustanovuje inak. Podľa článku 3 Dohovoru o právach dieťaťa, záujem dieťaťa musí byť prvoradým hľadiskom pri akýchkoľvek postupoch týkajúcich sa detí, či už vykonaných súkromnými zariadeniami sociálnej starostlivosti, súdmi, správnymi alebo zákonodarnými orgánmi. Podľa Čl.5 Zákona o rodine, záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu maloletého dieťaťa sa zohľadňuje najmä a) úroveň starostlivosti o dieťa, b) bezpečie dieťaťa, ako aj bezpečie a stabilita prostredia, v ktorom sa dieťa zdržiava, c) ochrana dôstojnosti, ako aj duševného, telesného a citového vývinu dieťaťa, d) okolnosti, ktoré súvisia so zdravotným stavom dieťaťa alebo so zdravotným postihnutím dieťaťa, e) ohrozenie vývinu dieťaťa zásahmi do jeho dôstojnosti a ohrozenie vývinu dieťaťa zásahmi do duševnej, telesnej a citovej integrity osoby, ktorá je dieťaťu blízkou osobou, f) podmienky na zachovanie identity dieťaťa a na rozvoj schopností a vlôh dieťaťa, g) názor dieťaťa a jeho možné vystavenie konfliktu lojality a následnému pocitu viny, h) podmienky na vytváranie a rozvoj vzťahových väzieb s obidvomi rodičmi, súrodencami a s inými blízkymi osobami. 13. Civilný mimosporový poriadok len rámcovo upravuje nariadenie neodkladného opatrenia, pričom v danej veci nejde o žiadny prípad, ktorý je upravený v § 365 až § 367. Potom je potrebné aplikovať všeobecné ustanovenia § 324 Civilného sporového poriadku, pričom v zmysle § 325 ods. 1 CSP
neodkladné opatrenie môže súd nariadiť, ak je potrebné bezodkladne upraviť pomery medzi účastníkmi, pričom len náhodne vymenúva niektoré typické príklady neodkladných opatrení, čo znamená, že súd môže nariadiť aj iné neodkladné opatrenie. V konaniach starostlivosti o maloletých súd v prvom rade prihliada na záujem maloletého dieťaťa. Základnou podmienkou na nariadenie neodkladného opatrenia v zmysle Civilného sporového poriadku je, aby účastník osvedčil uplatňovaný nárok a preukázal potrebu neodkladnej úpravy pomerov účastníkov konania, ktorá nemusí vyplývať len z naliehavosti situácie, ale v prípade konania starostlivosti súdu o maloletých aj z existencie záujmu maloletého dieťaťa. 14. V konaní o návrhu na nariadenie neodkladného opatrenia zisťuje súd relevantné skutočnosti zjednodušeným procesným postupom. Vychádza pritom z návrhu, zohľadňuje obsah a výpovednú hodnotu pripojených listín (§ 326 ods. 2 CSP). Pomerne krátka lehota na rozhodnutie nevytvára priestor na plnohodnotné dokazovanie, ktoré súd z objektívnych dôvodov nemôže vykonať. To prirodzene kladie zvýšené nároky na objektívnu presvedčivosť a argumentačnú dostatočnosť návrhu, za obsah ktorého zodpovedá navrhovateľ. Dokazovanie má v konaní o návrhu na nariadenie neodkladného opatrenia povahu osvedčovania. To znamená, že súd na základe dostupných dôkazných prostriedkov zisťuje najvýznamnejšie relevantné skutočnosti, pričom nemusí dodržať formalizovaný postup štandardného procesného dokazovania. Osvedčené skutočnosti majú spĺňať atribút vysokej pravdepodobnosti, aby súd z nich pri rozhodovaní mohol vychádzať. Civilný sporový poriadok ale pojednávanie, resp. výsluch strán a vyjadrenie druhej strany v konaní o návrhu na nariadenie neodkladného opatrenia nevylučuje en bloc. Ak to súd považuje v odôvodnených prípadoch za nevyhnutné a účelné, môže niektoré z uvedených procesných úkonov uskutočniť; je však povinný dbať na zachovanie zákonnej lehoty na rozhodnutie o návrhu. (Števček, M., Ficová, S., Baricová, J., Mesiarkinová, S., Bajánková, J., Tomašovič, M., a kol. Civilný sporový poriadok. Komentár. Praha. C.H.Beck, 2016, 1119 s.) 15. Vzhľadom na uvedené procesné východiská, citované zákonné ustanovenia a zistený skutkový stav dospel súd k záveru, že návrhu matky v požadovanom znení a navrhovaným procesným postupom (neodkladným opatrením) nie je možné vyhovieť. Inštitút neodkladného opatrenia v konaní starostlivosti o maloleté dieťa má slúžiť k ochrane práv dieťaťa v situáciách, keď sú práva dieťaťa zjavne ohrozené, do doby, keď o výchove dieťaťa, ktorá je inštitútom hmotného práva nebude rozhodnuté podľa príslušných ustanovení Zákona o rodine. V konaní starostlivosti súdu o maloleté dieťa pri nariadení neodkladného opatrenia je súd v záujme maloletého dieťaťa povinný starostlivo uvážiť, či sú pre také opatrenie splnené všetky zákonné podmienky. 16. Matka svoj návrh na zverenie maloletého do jej osobnej starostlivosti odôvodnila tým, že od narodenia maloletého zažíva zlé zaobchádzanie -psychické násilie, spolu so synom je v nebezpečnej a patovej situácii, nemôže opustiť spoločnú domácnosť na E. XX I. F., pretože v decembri 2024 súhlasila s tým, že sa na materskej dovolenke s otcom syna vystrieda a od 01.01.2025 je cez deň so synom otec, a zároveň nemôže ostať v súčasnom stave, keď syn nie je zverený ani jednému z nich, pretože otec ju už niekoľkokrát doslova vyhodil z bytu vo večerných a nočných hodinách, musela mu odovzdať kľúče, odmietol ju pustiť k synovi, nieto ešte s ním odísť. Ak ostane, bude naďalej spolu so synom zažívať násilie, otec maloletého jej zakazuje dojčiť, správa sa ku nej direktívne až zastrašujúco, prechádza jej mobil aj poštu, ona žije v strachu, v posledných týždňoch v mesiacoch január a február 2025 u nich opakovane zasahovala policajná hliadka a bola privolaná rýchla zdravotná pomoc, pričom otec maloletého záchranárom tvrdil, že ona má popôrodnú depresiu, že chce spáchať samovraždu, že potrebuje okamžitú hospitalizáciu. 17. Súd konštatuje, že matka svoje tvrdenia o zlom zaobchádzaní a domácom násilí dostatočne, t.j. v miere potrebnej pre nariadenie neodkladného opatrenia neosvedčila a ňou uvedené skutočnosti neboli potvrdené ani na základe súdom vykonaného dokazovania. Najmä zo správy zo šetrenia realizovaného ÚPSVaR zo dňa 11.02.2025 nevyplývajú také závery, ktoré by odôvodňovali zverenie dieťaťa matke. Naopak, v rámci pohovoru na ÚPSVaR dňa 10.2.2025 matka uviedla, že „keby sa situácia upokojila, tak si vie predstaviť, že by spolu naďalej žili, a spoločne sa starali o syna. Aj víkend trávili všetci spolu, boli na výlete v Rakúsku. Partner mal úplne iné správanie, bol kľudný, normálne sa rozprávali. Skúsi partnerovi navrhnúť, aby kontaktovali RPPS ÚPSVaR Bratislava za účelom spolupráce pre zlepšenie komunikácie.“ Z vyjadrení oboch rodičov v rámci šetrenia ÚPSVaR naviac vyplýva, že rodičia naďalej žijú v spoločnej domácnosti.
18. Jediné tvrdenie, ktoré matka osvedčila k návrhu priloženými lekárskymi správami je to, že otec maloletého jej dňa 27.01.2025 a 4.2.2025 privolal rýchlu zdravotnú pomoc, pričom záchranárom tvrdil, že ona má popôrodnú depresiu, čo sa však psychiatrickým vyšetrením nepotvrdilo. Uvedená skutočnosť však bez ďalšieho nezakladá dôvodnosť podaného návrhu na zverenie maloletého dieťaťa matke, a to naviac za situácie, že matka sa v pohovore na ÚPSVaR vyjadrila, že si vie predstaviť, že by naďalej žili spolu (s otcom maloletého) a spoločne sa starali o syna. 19. V návrhu tiež matka uvádzala, že do bytu rodičov dieťaťa bola opakovane privolávaná polícia. Zo záznamov z privolania hliadok na adresu E. XX, F., zo dňa 18.07.2024, 21.09.2024, 04.01.2025, 05.01.2025 a 23.01.2025 pritom vyplýva, že hliadku privolávali obaja rodičia dieťaťa s poukazom na nevhodné správanie sa toho druhého, resp. nevhodné správanie sa starej matky, či starého otca zo strany matky. Uvedené záznamy a tiež ani súdom vyžiadané uznesenie Okresného riaditeľstva Policajného zboru, odboru poriadkovej polície, Obvodného oddelenia PZ A. I. zo dňa 29. januára 2025, ČVS: O./A., nijako nepotvrdzujú skutočnosti uvádzané matkou v návrhu o násilnom správaní sa otca vo vzťahu k matke či k maloletému. Naopak, zo záznamu zo dňa 05.01.2025 vyplýva, že rodičia „sa dohodli, že pani B. D. ostane v byte pri synovi a pán B. sa bude snažiť nebyť až taký nahnevaný a situáciu neriešiť krikom a nadávkami. Pani D. sa hliadka opýtala, či sa necíti nejako ohrozená, nebojí sa, uviedla, že nie, že ostane v byte.“ Tieto záznamy teda síce potvrdzujú vyhrotený partnerský konflikt rodičov maloletého dieťaťa, nepotvrdzujú však bez ďalšieho tvrdenia matky o psychickom násilí zo strany otca, resp. že matka má z otca strach. 20. Na základe vykonaného dokazovania v rozsahu nevyhnutne potrebnom pre rozhodnutie o neodkladnom opatrení a s prihliadnutím na skutočnosť, že matka nepreukázala také skutočnosti, ktoré by vyvodzovali záver o potrebe bezodkladnej úpravy pomerov maloletého dieťaťa a tiež splnenie zákonných predpokladov na zásah súdu práve formou nariadenia neodkladného opatrenia v ňou požadovanom znení, súd jej návrh v celom rozsahu zamietol. Súd podotýka, že neodkladné opatrenie nemá slúžiť na úpravu všetkých vzťahov medzi účastníkmi, ale výlučne takých, ktorých riešenie neznesie odklad. 21. Záverom súd zdôrazňuje, že je v záujme maloletého a aj oboch rodičov, aby sa situácia stabilizovala a nie zbytočne dramatizovala. Úloha oboch rodičov v živote maloletého dieťaťa je nezastupiteľná a záujmom dieťaťa nepochybne je, aby bolo v starostlivosti toho z rodičov, ktorý uznáva úlohu a dôležitosť druhého rodiča v živote dieťaťa a je presvedčený, že i ten druhý rodič môže byť dobrým rodičom. Záujem maloletého dieťaťa musí byť prvoradým hľadiskom pri hľadaní konkrétneho a najvhodnejšieho usporiadania vzťahov medzi rodičmi a maloletým dieťaťom a tento záujem v zásade vyžaduje, aby sa na jeho výchove podieľali obaja rodičia. Súd preto dôrazne vyzýva, aby rodičia prevzali svoju rodičovskú zodpovednosť za harmonický vývoj syna a snažili sa o upokojenie situácie. 22. O trovách konania rozhodol súd podľa ustanovenia § 52 CMP tak, že žiaden z účastníkov nemá právo na náhradu trov konania. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Mestskom súde Bratislava II, písomne, v troch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 365 Civilného sporového poriadku odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, h) rozhodnutie súdu prvej inštancie vychádza z nesprávneho právneho posúdenia veci.
Podľa § 62 Civilného mimosporového poriadku odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.

Zdroj: KAUZIS.SK – https://www.kauzis.sk/judikatura/r/ECLI:SK:MSBA2:2025:1225200410.2 (dáta aktuálne k 11. 11. 2026). Záväzné je znenie zverejnené súdom.




